ระเบียบคณะกรรมการกำกับกิจการพลังงาน ว่าด้วยการคัดเลือกและแต่งตั้งเลขาธิการสำนักงานคณะกรรมการกำกับกิจการพลังงาน พ.ศ. 2556
ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยการคัดเลือกและแต่งตั้งเลขาธิการสำนักงานคณะกรรมการกำกับกิจการพลังงาน
พ.ศ. ๒๕๕๖
 

โดยที่เป็นการสมควรปรับปรุง แก้ไขหลักเกณฑ์
วิธีการและเงื่อนไขการคัดเลือกเลขาธิการสำนักงานคณะกรรมการกำกับกิจการพลังงาน
ให้เป็นไปด้วยความเรียบร้อยและเป็นธรรม อาศัยอำนาจตามความในมาตรา ๓๓ (๓)
แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิ เสรีภาพของบุคคล
ซึ่งมาตรา ๒๙ ประกอบกับมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงานออกระเบียบไว้ ดังต่อไปนี้

ข้อ ๑ ระเบียบนี้
เรียกว่า ระเบียบคณะกรรมการกำกับกิจการพลังงาน
ว่าด้วยการคัดเลือกและแต่งตั้งเลขาธิการสำนักงานคณะกรรมการกำกับกิจการพลังงาน พ.ศ.
๒๕๕๖

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ยกเลิกระเบียบคณะกรรมการกำกับกิจการพลังงาน ว่าด้วยหลักเกณฑ์ วิธีการ
และเงื่อนไขการคัดเลือกเลขาธิการสำนักงานคณะกรรมการกำกับกิจการพลังงาน พ.ศ. ๒๕๕๑
และให้ใช้ระเบียบนี้แทน

ข้อ ๔ ในระเบียบนี้
ประธานกรรมการ หมายความว่า
ประธานกรรมการกำกับกิจการพลังงาน
คณะกรรมการ หมายความว่า
คณะกรรมการกำกับกิจการพลังงาน
เลขาธิการ หมายความว่า
เลขาธิการสำนักงานคณะกรรมการกำกับกิจการพลังงาน
สำนักงาน หมายความว่า
สำนักงานคณะกรรมการกำกับกิจการพลังงาน

ข้อ ๕
ให้ประธานกรรมการเป็นผู้รักษาการตามระเบียบนี้
และวินิจฉัยชี้ขาดปัญหาเกี่ยวกับการปฏิบัติตามระเบียบนี้

หมวด ๑
หมวดทั่วไป
 

ข้อ ๖
คณะกรรมการเป็นผู้คัดเลือกและแต่งตั้งเลขาธิการ

ข้อ ๗
เลขาธิการต้องมีคุณสมบัติและไม่มีลักษณะต้องห้ามตามมาตรา ๑๓ แห่งพระราชบัญญัติการประกอบกิจการพลังงาน
พ.ศ. ๒๕๕๐ ดังนี้
(๑) มีสัญชาติไทย
(๒) มีอายุไม่ต่ำกว่าสี่สิบปีบริบูรณ์
(๓) ไม่เป็นสมาชิกสภาผู้แทนราษฎร สมาชิกวุฒิสภา ข้าราชการการเมือง
สมาชิกสภาท้องถิ่น หรือผู้บริหารท้องถิ่น
(๔) ไม่เป็นผู้ดำรงตำแหน่งใด ๆ ในพรรคการเมือง
(๕) ไม่เป็นบุคคลวิกลจริตหรือจิตฟั่นเฟือนไม่สมประกอบ
(๖) ไม่ติดยาเสพติดให้โทษ
(๗) ไม่เป็นบุคคลล้มละลายหรือไม่เคยเป็นบุคคลล้มละลายทุจริต
(๘) ไม่เป็นคนไร้ความสามารถหรือคนเสมือนไร้ความสามารถ
(๙) ไม่เป็นบุคคลที่ต้องคำพิพากษาให้จำคุกและถูกคุมขังอยู่โดยหมายของศาล
(๑๐) ไม่เป็นบุคคลที่เคยต้องคำพิพากษาให้จำคุกตั้งแต่สองปีขึ้นไป
โดยได้พ้นโทษมายังไม่ถึงห้าปีในวันได้รับการเสนอชื่อ
เว้นแต่ในความผิดอันได้กระทำโดยประมาทหรือความผิดลหุโทษ
(๑๑)
ไม่เป็นบุคคลที่เคยต้องคำพิพากษาหรือคำสั่งของศาลให้ทรัพย์สินตกเป็นของแผ่นดินเพราะร่ำรวยผิดปกติหรือมีทรัพย์สินเพิ่มขึ้นผิดปกติ
(๑๒) ไม่เคยถูกไล่ออก ปลดออก หรือให้ออกจากราชการ หน่วยงานของรัฐ
หรือหน่วยงานของเอกชน เพราะทุจริตต่อหน้าที่ หรือประพฤติชั่วอย่างร้ายแรง
หรือถือว่ากระทำการทุจริตและประพฤติมิชอบในวงราชการ
(๑๓) ไม่เป็นตุลาการศาลรัฐธรรมนูญ กรรมการการเลือกตั้ง
ผู้ตรวจการแผ่นดิน กรรมการป้องกันและปราบปรามการทุจริตแห่งชาติ
กรรมการตรวจเงินแผ่นดิน กรรมการสิทธิมนุษยชนแห่งชาติ
หรือสมาชิกสภาที่ปรึกษาเศรษฐกิจและสังคมแห่งชาติ
(๑๔) ไม่เคยถูกวุฒิสภามีมติให้ถอดถอนออกจากตำแหน่ง

ข้อ ๘ นอกจากคุณสมบัติและลักษณะต้องห้ามตามข้อ
๗ แล้ว เลขาธิการต้อง
(๑) ไม่เป็นข้าราชการซึ่งมีตำแหน่งหรือเงินเดือนประจำ
(๒) ไม่เป็นพนักงานหรือลูกจ้างของหน่วยงานของรัฐ
หรือราชการส่วนท้องถิ่น
หรือไม่เป็นกรรมการหรือที่ปรึกษาของหน่วยงานของรัฐที่ดำเนินธุรกิจหรือดำเนินการในกิจการพลังงาน
และคู่สมรสของบุคคลดังกล่าวต้องไม่เป็นกรรมการหรือที่ปรึกษาของหน่วยงานของรัฐที่ดำเนินธุรกิจหรือดำเนินการในกิจการพลังงาน
(๓) ไม่ดำรงตำแหน่งใด ๆ
หรือเป็นหุ้นส่วนในห้างหุ้นส่วนหรือผู้ถือหุ้นในบริษัท
หรือองค์การที่ดำเนินธุรกิจหรือดำเนินการในกิจการพลังงาน และให้รวมถึงคู่สมรสและบุตรที่ยังไม่บรรลุนิติภาวะของเลขาธิการนั้นด้วย
(๔)
ไม่ประกอบอาชีพหรือวิชาชีพอื่นใดที่มีส่วนได้เสียหรือมีผลประโยชน์ขัดแย้งไม่ว่าโดยตรงหรือโดยอ้อมกับการปฏิบัติหน้าที่ในตำแหน่งเลขาธิการ

ข้อ ๙
เลขาธิการต้องมีคุณสมบัติเฉพาะตำแหน่ง ดังนี้
(๑) สำเร็จการศึกษาไม่ต่ำกว่าระดับปริญญาตรีสาขาพลังงาน คณิตศาสตร์
นิติศาสตร์ วิทยาศาสตร์ วิศวกรรมศาสตร์ เศรษฐศาสตร์ การเงิน การบัญชี
ทรัพยากรธรรมชาติและสิ่งแวดล้อม การคุ้มครองผู้บริโภคหรือสาขาอื่นที่เกี่ยวข้อง
(๒) เป็นผู้ที่มีประสบการณ์การทำงานด้านกิจการไฟฟ้าหรือกิจการก๊าซธรรมชาติหรือกิจการอื่นอันจะเป็นประโยชน์ต่อการกำกับกิจการพลังงานไม่น้อยกว่า
๑๐ ปี
(๓) กรณีที่เคยเป็นหรือเป็นผู้บริหารส่วนราชการ
ต้องดำรงตำแหน่งไม่ต่ำกว่ารองหัวหน้าส่วนราชการที่มีฐานะเป็นกรม หรือเทียบเท่า
(๔) กรณีที่เคยเป็นหรือเป็นผู้บริหารหน่วยงานรัฐวิสาหกิจ
ต้องดำรงตำแหน่งไม่ต่ำกว่าผู้บริหารลำดับที่ ๓ ขององค์กร
(๕) กรณีที่เคยเป็นหรือเป็นรองผู้อำนวยการ ผู้อำนวยการ
รองเลขาธิการหรือเลขาธิการของหน่วยงานของรัฐ
(๖) กรณีที่เคยเป็นหรือเป็นผู้บริหารองค์กรเอกชน
ต้องดำรงตำแหน่งไม่ต่ำกว่าผู้ช่วยกรรมการผู้จัดการใหญ่หรือเป็นผู้บริหารระดับสูงในระดับที่ไม่ต่ำกว่าลำดับที่
๓ นับจากผู้บริหารสูงสุดขององค์กร
(๗) มีวิสัยทัศน์ มนุษยสัมพันธ์ ลักษณะผู้นำ
สามารถติดต่อประสานงานได้ดีทั้งภายในประเทศและต่างประเทศ

หมวด ๒
การคัดเลือกและแต่งตั้ง
 

ข้อ ๑๐
ในกรณีที่คณะกรรมการเห็นสมควรให้มีการคัดเลือกบุคคลเพื่อแต่งตั้งให้ดำรงตำแหน่งเลขาธิการ
ให้สำนักงานออกประกาศรับสมัครบุคคลทั่วไปเพื่อคัดเลือกเป็นเลขาธิการ
โดยประกาศทางหนังสือพิมพ์และเว็บไซต์ของสำนักงานไม่น้อยกว่าสิบห้าวัน โดยกำหนดวัน
เวลา สถานที่ และรายละเอียดการรับสมัครเข้ารับการคัดเลือก
พร้อมเอกสารและหลักฐานการสมัคร

ข้อ ๑๑
ในกรณีที่เลขาธิการซึ่งได้รับการคัดเลือกให้ดำรงตำแหน่งในวาระแรกและต้องพ้นจากตำแหน่งตามวาระ
หากคณะกรรมการเห็นสมควรแต่งตั้งให้ดำรงตำแหน่งเลขาธิการเป็นวาระที่สองโดยไม่ต้องมีการคัดเลือก
จะต้องได้รับความเห็นชอบโดยมติคณะกรรมการด้วยคะแนนเสียงไม่น้อยกว่าสองในสามของจำนวนกรรมการที่มีอยู่

ข้อ ๑๒
เอกสารและหลักฐานการสมัครตามข้อ ๑๐ อย่างน้อยต้องประกอบไปด้วย
(๑) ประวัติโดยย่อ
(๒)
รายละเอียดประสบการณ์การทำงานที่แสดงให้เห็นว่าเป็นบุคคลที่มีคุณสมบัติตามข้อ ๙
(๓) หนังสือยืนยันคุณสมบัติและไม่มีลักษณะต้องห้ามตามข้อ ๗
(๔) รูปถ่ายหน้าตรงไม่สวมหมวกขนาด ๒ นิ้ว จำนวน ๓ รูป
ถ่ายมาแล้วไม่เกิน ๖ เดือน
(๕)
สำเนาบัตรประจำตัวประชาชนหรือหลักฐานอื่นที่ออกให้โดยทางราชการและสำเนาทะเบียนบ้านของผู้สมัคร
(๖) สำเนาวุฒิการศึกษา
(๗) หนังสือรับรองแพทย์ที่รับรองว่าไม่เป็นบุคคลวิกลจริต
หรือจิตฟั่นเฟือนไม่สมประกอบ และไม่ติดยาเสพติดให้โทษจำนวน ๑ ฉบับ
โดยรับรองจากโรงพยาบาลของรัฐหรือเอกชน
(๘) เอกสารอื่น ๆ ที่เป็นประโยชน์ต่อการพิจารณาคัดเลือก
ทั้งนี้ เอกสารและหลักฐานตามวรรคหนึ่ง ให้บุคคลที่สมัครเข้ารับการคัดเลือกลงลายมือชื่อรับรองสำเนาด้วย

ข้อ ๑๓
การคัดเลือกเลขาธิการให้ดำเนินการ ดังนี้
(๑)
ให้สำนักงานตรวจสอบเอกสารรายละเอียดการสมัครเข้ารับการคัดเลือกให้ถูกต้องครบถ้วนเพื่อนำเสนอคณะกรรมการ
(๒)
คณะกรรมการจะดำเนินการคัดเลือกโดยการประเมินจากเอกสารประกอบการสมัครและการสัมภาษณ์ ทั้งนี้
คณะกรรมการอาจเชิญผู้สมัครมาสอบถามข้อมูลหรือแสดงวิสัยทัศน์เพิ่มเติมก่อนการสัมภาษณ์ก็ได้
(๓)
คณะกรรมการอาจแต่งตั้งคณะอนุกรรมการเพื่อช่วยดำเนินการในเรื่องใดก็ได้

ข้อ ๑๔
ให้สำนักงานแจ้งผลการคัดเลือกต่อผู้ได้รับการคัดเลือกเพื่อมาลงนามในสัญญาจ้าง
ในกรณีผู้ที่ได้รับการคัดเลือกมีคุณสมบัติตามข้อ ๘ (๑) (๒) (๓) หรือ (๔)
ให้บุคคลผู้นั้นไปดำเนินการลาออกจากตำแหน่งตามข้อ ๘ (๑) (๒) หรือ (๓)
หรือแสดงหลักฐานให้เป็นที่เชื่อได้ว่าได้เลิกประกอบอาชีพหรือวิชาชีพตามข้อ ๘ (๔)
แล้ว ภายในสิบห้าวันนับแต่วันที่ได้รับแจ้ง
หากบุคคลที่ได้รับการคัดเลือกมิได้ลาออกหรือเลิกประกอบอาชีพหรือวิชาชีพภายในเวลาที่กำหนด
ให้ถือว่าผู้นั้นไม่เคยได้รับการคัดเลือกให้เป็นเลขาธิการ

ข้อ ๑๕
ให้สำนักงานปิดประกาศรายชื่อบุคคลที่ได้รับการคัดเลือกไว้ที่สำนักงานและเว็บไซต์
และแจ้งบุคคลที่ได้รับการคัดเลือกให้มาลงนามในสัญญาจ้าง

ข้อ ๑๖
การแต่งตั้งเลขาธิการ
ให้ประธานกรรมการโดยความเห็นชอบของคณะกรรมการเป็นผู้ลงนามในสัญญาจ้าง

หมวด ๓
วาระการดำรงตำแหน่ง
 

ข้อ ๑๗
เลขาธิการมีวาระการดำรงตำแหน่งคราวละห้าปีนับแต่วันที่ได้รับการแต่งตั้งและอาจได้รับแต่งตั้งใหม่อีกได้
แต่จะดำรงตำแหน่งเกินสองวาระติดต่อกันไม่ได้

ข้อ ๑๘
นอกจากการพ้นจากตำเเหน่งตามวาระในข้อ ๑๗ หรือตามสัญญาจ้าง
เลขาธิการพ้นจากตำแหน่งเมื่อ
(๑) ตาย
(๒) มีอายุครบหกสิบปีบริบูรณ์
(๓) ลาออก
(๔) ขาดคุณสมบัติหรือมีลักษณะต้องห้ามตามข้อ ๗ และข้อ ๘
(๕)
คณะกรรมการมีมติด้วยคะแนนเสียงไม่น้อยกว่าสองในสามของจำนวนกรรมการที่มีอยู่ให้ออก
เพราะมีความประพฤติเสื่อมเสียอย่างร้ายแรง บกพร่องในหน้าที่อย่างร้ายแรง
หรือไม่สามารถปฏิบัติหน้าที่ได้

ข้อ ๑๙
ภายในเวลาสองปีนับแต่พ้นจากตำแหน่ง เลขาธิการจะประกอบอาชีพหรือวิชาชีพที่เป็นผลให้ได้รับเงินหรือสิทธิประโยชน์อื่นใดจากนิติบุคคลซึ่งประกอบกิจการพลังงานมิได้
ความในวรรคหนึ่งให้ใช้กับนิติบุคคลที่มีลักษณะดังนี้ด้วย คือ
(๑)
นิติบุคคลอื่นที่ถือหุ้นหรือเป็นหุ้นส่วนไม่น้อยกว่าร้อยละยี่สิบห้าในนิติบุคคลตามวรรคหนึ่ง
(๒) นิติบุคคลอื่นที่ถือหุ้นหรือเป็นหุ้นส่วนไม่น้อยกว่าร้อยละยี่สิบห้าในนิติบุคคลตาม
(๑)
(๓)
นิติบุคคลอื่นที่ถือหุ้นหรือเป็นหุ้นส่วนไม่น้อยกว่าร้อยละยี่สิบห้าในนิติบุคคลตาม
(๒)
ให้นำความในวรรคหนึ่งและวรรคสอง
มาใช้บังคับกับการเป็นกรรมการหรือที่ปรึกษาของนิติบุคคลดังกล่าวด้วย

ข้อ ๒๐
ภายในกำหนดระยะเวลาตามข้อ ๑๙ เลขาธิการจะถือหุ้นของนิติบุคคลตามข้อ ๑๙
ไม่ได้ เว้นแต่เป็นการถือหุ้นของนิติบุคคลโดยการซื้อในตลาดหลักทรัพย์
ตามจำนวนที่คณะกรรมการป้องกันและปราบปรามการทุจริตแห่งชาติกำหนด


ประกาศ
ณ วันที่ ๒๙ มีนาคม พ.ศ. ๒๕๕๖
ดิเรก ลาวัณย์ศิริ
ประธานกรรมการกำกับกิจการพลังงาน



ปริยานุช/ผู้จัดทำ
๑ พฤษภาคม ๒๕๕๖

โชติกานต์/ผู้ตรวจ
๑๐ พฤษภาคม
๒๕๕๖


































[๑] ราชกิจจานุเบกษา
เล่ม ๑๓๐/ตอนพิเศษ ๕๔ ง/หน้า ๖/๓๐ เมษายน ๒๕๕๖